הזכות להתנתק

הזכות להתנתק היא הרעיון שלעובדים זכות להפרדה ברורה בין שעות העבודה לשעות הפנאי, שבה העובד אינו נדרש להיות זמין לעבודה מחוץ לשעות העבודה. רעיון זה מיושם בארגונים שונים ברחבי העולם ומקודם על ידי ארגוני עובדים, ואף הוכר כזכות חוקית במספר מדינות במאה ה-21 באמצעות חוקים המגבילים את מידת הזמינות שמעסיק רשאי לדרוש מעובדיו לאחר שעות העבודה. חוקים אלו מגבילים לדוגמה את האפשרות לחייב עובדים להשיב לדואר אלקטרוני, להודעות או לשיחות הקשורות לעבודתם בזמן הפנאי שלהם.

הרעיון של הזכות להתנתק צמח על רקע שינויים טכנולוגיים בתחום התקשורת והמידע, והתרחבות השימוש בכלים דיגיטליים בשוק העבודה, אשר הגבירו משמעותית את האפשרות לעבודה מרחוק אך גם הביאו לטשטוש הגבולות בין החיים הפרטיים לחיי העבודה. בעוד שכלים דיגיטליים אלה מאפשרים הסדרי העסקה המרחיבים את החופש והגמישות לעובדים לבצע את עבודתם שלא ממקום העבודה עצמו ולעיתים גם שלא בזמני העבודה הקבועים בו - הם עלולים להגביר גם את הדרישה מעובדים לזמינות בלתי פוסקת ולפגוע בכך באיזון בין עבודה לפנאי.

הקשר לזכויות אדם קיימות
הרעיון של הזכות להתנתק מתקשר עם מספר זכויות אדם מוכרות, והבולטת בהן היא הזכות למנוחה ולפנאי המופיעה בסעיף 24 של הההכרזה לכל באי עולם בדבר זכויות האדם, והקובעת כי "כל אדם זכאי למנוחה ולפנאי, ובכלל זה הגבלת שעות העבודה במידה המתקבלת על הדעת וחופשה בשכר לעיתים מזומנות". הזכות להתנתק עשויה להיות מקושרת גם לסעיף 23 הקובע כי לכל אדם הזכות לעבוד, לקבל שכר הוגן ולהצטרף לאיגודים מקצועיים על מנת להגן על האינטרסים שלו.

דו"ח של ארגון העבודה הבינלאומי (ILO) משנת 2022 בנושא איזון עבודה-פנאי, קבע כי ההתפתחויות הטכנולוגיות מטשטשת את הגבולות בנושא זה, והמליץ כי מדינות יקדמו אמצעי הגנה (כמו הזכות להתנתק) על מנת למנוע השלכות פסיכו-סוציאליות שליליות. נושא הזכות להתנתק מתקשר גם לאמנה מספר 1 של ה-ILO בנושא שעות עבודה (Hours of Work, 1919) ולאמנה מספר 177 בנושא זכויות עובדים מהבית (Home Work Convention, 1996) שקראה להשוות את זכויות העובדים מהבית לזכויות של יתר העובדים.

בינואר 2021 עברה החלטה (Resolution) ברוב גדול בפרלמנט האירופי, אשר קראה לנציבות האירופית (הגוף המבצע) לקדם חקיקת דירקטיבה שתבטיח את הזכות להתנתק לכל עובד באיחוד. ההחלטה כוללת הצעה לחוק שיקבע שעובדים צריכים להיות מסוגלים להתנתק ללא חשש מהשלכות, ושיש לקבוע סטנדרטים מינימליים מחייבים לכל המדינות. נוסח ההחלטה קובע כי "הזכות להתנתק היא זכות יסוד המהווה חלק בלתי נפרד מדפוסי העבודה החדשים בעידן הדיגיטלי החדש".

מדינות שהכירו בזכות להתנתק
צרפת
הזכות להתנתק הוכרה לראשונה בצרפת בהחלטה של לשכת העבודה בבית המשפט העליון הצרפתי. בפסק דין מ־2 באוקטובר 2001 נקבע כי "העובד אינו מחויב כלל לעבוד מהבית או לקחת אליו את מסמכיו או את כלי עבודתו". החלטה נוספת של בית המשפט העליון הצרפתי מ-2004 אשררה קביעה זו והוסיפה כי "העובדה שהעובד לא היה זמין בטלפון הנייד מחוץ לשעות העבודה אינה יכולה להיחשב כהתנהגות בלתי הולמת".

באוגוסט 2016 הסדירה צרפת בחקיקה את הזכות להתנתק כחלק מרפורמה בדיני העבודה (חוק אל חומרי). החוק קבע רגולציות על השימוש באמצעים דיגיטליים בזמני מנוחה. החוק קבע כי מעסיק יידרש להקים מנגנונים פנימיים בחברה להסדרת נושא השימוש בכלים דיגיטליים במטרה להבטיח את כיבוד זמני המנוחה, החופשה והחיים האישיים והמשפחתיים של עובדיו. החוק הוסיף כי בהיעדר הסכם בנושא, יכין המעסיק אמנה ארגונית בנושא לאחר היוועצות עם ועד העובדים, ובהיעדר ועד - לאחר היוועצות בנציגים מקרב העובדים. אמנה ארגונית זו צריכה לכלול גם פעולות הדרכה והעלאת המודעות בנוגע לשימוש סביר בכלים דיגיטליים, עבור עובדים ועבור הצוותים הניהוליים.

החוק אימץ המלצות דו"ח שהוגש לשרת העבודה מרים אל-חומרי בנושא השפעת השינויים הדיגיטליים על שוק העבודה.

איטליה
חוק שנחקק באיטליה בשנת 2017 קבע כי יש להסדיר בהסכמי עבודה את נושא ביצוע העבודה המתקיימת מחוץ למתחם החברה תוך הגדרה של זמני המנוחה של העובד ושל 'האמצעים הטכניים והארגוניים הנדרשים כדי להבטיח את ניתוקו של העובד מהציוד הטכנולוגי'.

ספרד
ב-2018 נחקק חוק בנושא 'הגנת מידע אישי והבטחת זכויות דיגיטליות' המסדיר גם את הזכות להתנתק בספרד מחוץ לשעות העבודה. נקבע כי "השיטות למימוש זכות זו יתחשבו באופי ובמטרת יחסי העבודה, יקדמו את הזכות לשלב פעילות עבודה עם חיים אישיים ומשפחתיים, ויהיו כפופות להוראות המשא ומתן הקיבוצי או, בהיעדר אפשרות כזו, למה שיוסכם בין החברה לנציגות העובדים". עוד נקבע כי המעסיק יידרש לאחר התייעצות עם נציגי העובדים לפתח מדיניות פנימית בנושא זה, לרבות ביחס לתפקידי ניהול.

פורטוגל
חוק שעבר בשנת 2021 בפורטוגל, לא הסתפק בקביעת הזכות לעובד שלא לענות למעסיקו בשעות הפנאי, אלא אף הטיל איסור אקטיבי על המעסיק ליצור קשר (בטלפון, במייל או בהודעות) עם העובד מחוץ לשעות העבודה, למעט במצבי חירום הנגרמים מ"כוח עליון".

בלגיה
בבלגיה הוסדר נושא הזכות להתנתק במסגרת ה-Labour Deal, רפורמה מקיפה בזכויות התעסוקתיות שגובשה על ידי הממשלה ב-2022. החוק קבע כי כל חברה במגזר הפרטי עם 20 עובדים ומעלה חייבת להסדיר את הזכות להתנתק באמצעות הסכם קיבוצי או, בהיעדר קיום ועד עובדים, באמצעות קביעת תקנון בנושא. עוד נקבע כי עובדי מדינה פדרליים זכאים לא לענות מחוץ לשעות העבודה.

סלובקיה
ב־19 בפברואר 2021 העבירה המועצה הלאומית של הרפובליקה הסלובקית תיקון לקוד העבודה הסלובקי המסדיר את הזכות של עובדים להתנתק. התיקון קבע הפרדה בין עבודה קבועה מהבית או מרחוק, לבין עבודה מזדמנת מרחוק. הוא הבהיר כי גם במקרים של עבודה מרחוק, לעובד ישנה הזכות להתנתק, והוא אינו חייב לענות או לבצע משימות בזמנו הפנוי מעבר לשעות העבודה. אם עובד מפעיל את זכותו להתנתק, המעסיק אינו רשאי לראות בכך הפרה של חובותיו המקצועיות.

סלובניה
ב־16 בנובמבר 2024 נכנס לתוקפו תיקון לחוק יחסי העבודה (ZDR-1D), אשר מסדיר את הזכות להתנתק. התיקון מחייב מעסיקים להעניק לעובדים זכות להיות בלתי זמינים בעת מימוש זכותם למנוחה או בעת היעדרות מוצדקת מהעבודה (ובפרט במהלך חגים, סופי שבוע, חופשה שנתית, ימי מחלה וכדומה). הוא מבהיר כי אין מדובר רק בזכות להיעדר פיזית ממקום העבודה בזמן זה, אלא גם בזכות להתנתק מכלים דיגיטליים.

על פי החוק, הצעדים שעל המעסיק לנקוט להבטחת זכות זה ייקבעו בהסכמים קיבוציים ברמת הענף. אם לא נחתם הסכם כזה, או שהנושא אינו מוסדר בו, הדבר צריך להיקבע בהסכם קיבוצי ברמה מצומצמת יותר (החברה, המפעל). אם המעסיק אינו כפוף להסכם קיבוצי, יש להסדיר את הנושא במסמך פנימי של החברה, שיופץ בקרב העובדים באופן שהעובדים יהיו מודעים לו. עוד הומלץ בחוק לציין את הזכות להתנתק גם בחוזה העבודה האישי, כך ששני הצדדים יסכימו על פרקי הזמן המדויקים שבהם העובד חייב להיות זמין למעסיק. מחוץ לשעות אלה, העובד אינו מחויב להיות זמין ואינו אמור להיות נתון לסנקציות או לאמצעי ענישה אחרים.

לוקסמבורג
ביוני 2023 נקבע חוק המסדיר את הזכות להתנתק המחייב להסדיר את הנושא בחברה בהסכם קיבוצי או בנוהל, והקובע אף קנסות של עד 25 אלף יורו על מעסיקים שיפרו חובה זו.

יוון
ביוון הוסדר נושא העבודה מרחוק בחוק משנת 2022 אשר הכיר לראשונה גם בזכות העובדים להתנתק - כלומר, להימנע לחלוטין מביצוע עבודתם ולא לתקשר דיגיטלית או לענות לשיחות טלפון, דוא"ל או כל צורה של תקשורת מחוץ לשעות העבודה ובמהלך חופשתם החוקית.

קנדה
פרובינציית אונטריו העבירה ב-2021 חוק המחייב חלק מהמעסיקים להגדיר ציפיות בכתב מול עובדיהם בכל הנוגע לזכות להתנתק מהעבודה. החוק מגדיר את ההתנתקות מהעבודה כ"אי־מעורבות בתקשורת הקשורה לעבודה, כולל דוא"ל, שיחות טלפון, שיחות וידאו או שליחה או בדיקה של הודעות אחרות, כך שהעובד יהיה פטור מביצוע העבודה". רק מעסיקים קטנים עד 25 עובדים פטורים מדרישה זו. החוק איננו מגדיר דרישות מפורשות לגבי התוכן הנדרש להיכלל במדיניות הארגונית בנושא זה, אך שומר לממשלה את הזכות לדרוש מידע בנושא הסדרים אלו בעתיד.

אוסטרליה
ב־12 בפברואר 2024 העבירה ממשלת אוסטרליה חוק שהסדיר את הזכות להתנתק כחלק מרפורמה חקיקתית שנועדה להתמודד עם אתגרי האיזון בין חיים פרטיים לעבודה בעידן הדיגיטלי. בהתאם לחוק, עובדים רשאים להתעלם מתקשורת הקשורה לעבודה מחוץ לשעות עבודתם הרגילות - ובתנאי שסירובם לא מעורב בתוקפנות ואינו 'בלתי סביר'. סכסוכים בנושא זה יהיו תחת פיקוח הוועדה לעבודה הוגנת (Fair Work Commission), שהוקמה מכוח חוק העבודה ההוגנת משנת 2008, והיכולה להוציא צווים למניעת פעולות מצד המעסיק נגד העובד.

קולומביה
בינואר 2022 נחקק חוק הקובע כי על מעסיקים לכבד את לוח זמני העבודה שסוכם עם עובדיהם וכי אינם יכולים לדרוש מהם להיות זמינים או מחוברים מחוץ לו, למעט "במקרה חירום או מצב של כוח עליון".

מקסיקו
ב-2021 תוקן חוק העבודה הפדרלי בנושא עבודה מרחוק. התיקון קבע בין היתר כי מעסיקים מחויבים "לכבד את זכותם של עובדים להתנתק מהעבודה במתכונת עבודה מרחוק בסוף יום העבודה". ב-2023 נקבעו על ידי משרד העבודה גם תקנות מפורטות הנוגעות להיבטי הבריאות והבטיחות התעסוקתית הנוגעים לעבודה מרחוק, המתייחסות אף הן לנושא זה ומחדדות כי "זכותו של עובד להתנתק מהעבודה (כולל ניתוק דיגיטלי ממערכות מידע ותקשורת) ולהימנע מהשתתפות בכל סוג של תקשורת עם מקום העבודה בסוף יום העבודה, בשעות שאינן שעות עבודה לרבות חגים וחופשות".

ארגנטינה
חוק העבודה מרחוק משנת 2020 הגדיר את הזכות להתנתק וקבע כי לעובד תהיה הזכות שלא ייצרו עימו קשר באמצעים הדיגיטליים בנושאי העבודה מחוץ לשעות עבודתו ובמהלך תקופות חופשה. החוק הטיל על המעסיקים להתאים את התוכנות או הפלטפורמות המשמשות אותם לצורך תקשורת עם העובדים בהתאם, וקבע איסור להעניש עובד על מימוש זכות זו.

הדיון על הזכות להתנתק במדינות נוספות
ביוני 2020 הושג הסכם מסגרת בין פדרציית האיגודים המקצועיים האירופית (ETUC) לבין ארגוני המעסיקים הגדולים באירופה (BusinessEurope, SMEunited, SGI Europe) המייצגים את המעסיקים הפרטיים והציבוריים באירופה, הכולל פרק העוסק ב'חיבור וניתוק לעבודה' והמכיר בין היתר בזכות להתנתק. ההסכם חל על כל המשק האירופי – תעשייה, שירותים, מסחר, המגזר הציבורי ועסקים קטנים ובינוניים, ורלוונטי לכל המדינות החברות באיחוד האירופי (וכן למדינות ה-EEA כמו נורווגיה). הארגונים החתומים עליו התחייבו לקחת את ההסכם ולהטמיע אותו בחוקי העבודה או בהסכמים הקיבוציים המקומיים שלהם וכן לקדם חקיקה בנושא בפרלמנט האירופי בתוך שלוש שנים (עד 2023). בנובמבר 2023 מסרה פדרציית האיגודים כי היא סבורה שיש לקדם את הנושא בחקיקה גם ללא הסכמת ארגוני המעסיקים, וטענה כי שניים מארגוני המעסיקים גוררים רגליים במשא ומתן בנושא.

במספר מדינות, התייחסו בתי הדין לעבודה לזכות להתנתק, וזאת על אף שזכות זו טרם הוכרה בחקיקה. כך למשל בברזיל נפסק כי שימוש בטלפון נייד או באפליקציות מסרים מחוץ לשעות העבודה עשוי להיחשב כ'זמן כוננות', וכן נפסקו פיצויים לעובדים בגין "נזק קיומי" (Dano Existencial) – מושג משפטי שפותח בברזיל לפיו פגיעה בזמן הפנאי של העובד מונעת ממנו לפתח את אישיותו, קשריו החברתיים ותחביביו, ולכן המעסיק חייב בפיצוי נזיקי משמעותי, מעבר לתשלום שעות נוספות.

אירלנד
באירלנד לא קיים חוק בנושא הזכות להתנתק, אולם נציבות יחסי העבודה פרסמה בשנת 2021 'קוד נוהג' (Code of Practice) המהווה מסמך רשמי הקובע קווים מנחים, כללים וסטנדרטים ל'התנהגות נאותה במקום העבודה' בנושא זכות זו. המסמך קבע כי לעובד הזכות שלא לעבוד באופן שגרתי מחוץ לשעות העבודה המוגדרות, שלא להיענש על סירוב לעשות זאת, וכן כי יש לכבד את הזכות של עמיתים אחרים להתנתק (למשל, שלא לשלוח להם מיילים בשעות הלילה). הקוד איננו מאפשר לתבוע מעסיק רק על פיו - אולם הוא עשוי להוות ראיה או שיקול בפני בית משפט בדיון באשר להפרה של חוקים אחרים, דוגמת חוק שעות עבודה ומנוחה.

גרמניה
אף על פי שבגרמניה אין חוקים רשמיים המתייחסים לזכות להתנתק, יש לה היסטוריה של יישום מדיניות ארגונית ברוח זו במספר ארגונים גדולים.

בשנת 2011 הנהיגה פולקסווגן מדיניות שלפיה יפסיקו שרתי הדוא"ל של החברה לשלוח הודעות לטלפונים הניידים של העובדים בין השעות 18:00 ל־07:00. חברות גרמניות אחרות כגון אליאנס, טלקום, באייר והנקל אימצו מדיניות דומה להגבלת רמת החיבור הדיגיטלי של עובדים לאחר שעות העבודה. בשנת 2013 אסר משרד העבודה הגרמני על מנהליו ליצור קשר עם עובדים לאחר שעות העבודה, במסגרת הסכם רחב יותר בנושא עבודה מרחוק. המהלך נועד להגן על בריאותם הנפשית של העובדים.

בשנת 2014 הציגה חברת הרכב דיימלר תוכנה בשם "Mail on Holiday", שאפשרה לעובדים למחוק אוטומטית הודעות דוא"ל נכנסות בזמן חופשה. הדבר נועד לאפשר לעובדי החברה אפשרות לניתוק אמיתי והתרעננות בתקופות החופשה.

שרת העבודה הגרמנית בשנת 2014, אנדראה נהלס, ביקשה לקדם "חקיקה נגד סטרס" בתגובה לעלייה ברמות הלחץ ובעיות בריאות הנפש בגרמניה. חקיקה כזו הייתה אוסרת על חברות ליצור קשר עם עובדים מחוץ לשעות העבודה. נהלס הזמינה מהמכון הפדרלי לבטיחות ובריאות תעסוקתית דו"ח שחקר בריאות נפשית במקום העבודה והצעות מדיניות לקידום החקיקה בנושא. הדו"ח הושלם ופורסם בשנת 2017.

פיליפינים
בינואר 2017 הוגשה הצעת חוק בפיליפינים שעניינו הסדרת הזכות להתנתק מתקשורת אלקטרונית הקשורה לעבודה לאחר שעות העבודה. ההצעה מבקשת לקבוע כי עובד לא יורחק, לא ייענש ולא יהיה נתון לסנקציות אם יתעלם מתקשורת הקשורה לעבודה שנשלחה לאחר שעות העבודה, בכפוף לתנאים וכללי מדיניות שעל המעסיקים לקבוע בנושא זה. המעסיקים יידרשו לקבוע שעות בהן עובדים אינם אמורים לשלוח או לענות לדואר אלקטרוני, הודעות טקסט או שיחות הקשורות לעבודה, בהתאם לכללים ותקנות שיפרסם שר העבודה. החוק זוכה לתמיכת הברית הכללית של ארגוני העובדים (GAWA) בפיליפינים. הארגון ציין את הסיכונים שבחיבור מתמיד בהתייחס לסיכון לשחיקה וללחץ נפשי ופיזי שנגרמים כתוצאה מחוסר מנוחה.

הזכות להתנתק בישראל
הזכות להתנתק אינה מעוגנת כיום בחוק הישראלי. לפיכך, הדיון המשפטי בשאלת המענה להודעות בשעות הפנאי עוסק על פי רוב בשאלה מתי יש לראות אותו כעבודה המזכה בגמול שעות נוספות בהתאם לחוק שעות עבודה ומנוחה. דרישה מעובדים לזמינות גם מעבר לשעות העבודה היא נורמה נפוצה בשוק העבודה הישראלי.

מחקר שפרסם פורום ארלוזורוב העלה כי בשנת 2022 כ-43% מהעובדים בישראל נאלצים לעבוד גם מחוץ לשעות העבודה על מנת לעמוד בדרישות העבודה. מ"מ נשיא בית הדין הארצי לעבודה אילן איטח ונציג משרד העבודה, המליצו בפברואר 2026 להסדיר את סוגיית הזכות להתנתק בישראל בהסכמים קיבוציים.

קישורים חיצוניים
 מתן סטמרי, "העובד אינו זמין כעת" – על זכותם של עובדים להתנתק מהעבודה, אתר משפט ועסקים

הערות שוליים

קטגוריה:זכויות עובדים
קטגוריה:פנאי
קטגוריה:עבודה מרחוק
קטגוריה:איזון עבודה-חיים